EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor privind reducerea timpului de muncă sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.

La 6 august 2020, Croația a solicitat asistență financiară din partea Uniunii, iar la 25 septembrie 2020, prin Decizia de punere în aplicare (UE) 2020/1348, Consiliul a acordat asistență financiară Croației în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători.

La 25 iulie 2022, Croația a solicitat o nouă asistență financiară din partea Uniunii în temeiul Regulamentului SURE.

În conformitate cu articolul 6 alineatul (2) din Regulamentul SURE, Comisia a consultat autoritățile croate pentru a verifica creșterea neprevăzută și semnificativă, generată de pandemia de COVID-19, a cheltuielilor efective legate direct de măsurile care vizează piața muncii luate de autoritățile croate. Mai exact, este vorba despre măsurile existente menționate în Decizia de punere în aplicare (UE) 2020/1348 a Consiliului:

(a) Măsura existentă prin care se asigură cofinanțarea salariilor lucrătorilor în cazul întreprinderilor care se confruntă cu o scădere a veniturilor în comparație cu 2019, cu condiția ca raportul de muncă să nu fie reziliat. Pentru luna martie 2020, cuantumul sprijinului este stabilit la 3 250 HRK per salariat cu normă întreagă, iar începând cu luna aprilie 2020, cuantumul lunar al sprijinului este stabilit la 4 000 HRK per salariat cu normă întreagă. Cuantumul sprijinului per salariat rămâne neschimbat în perioada în care măsura rămâne în vigoare, dar sectoarele eligibile pentru sprijin se modifică în timp, în funcție de condițiile economice. Pentru perioada noiembrie 2020 – iunie 2021, întreprinderile care aplică măsuri de izolare prin decizia autorităților naționale primesc sprijin per salariat cu normă întreagă în funcție de numărul de zile de izolare, dar nu mai mult de 4 000 HRK pentru o lună întreagă de izolare. Măsura a fost întreruptă la sfârșitul lunii iunie 2022.

(b) Măsura existentă prin care se acordă sprijin pentru reducerea temporară a timpului de lucru, în perioada iunie 2020 - decembrie 2022, întreprinderilor cu cel puțin 10 angajați care își desfășoară activitatea în orice sector, cu condiția ca raportul de muncă să nu fie reziliat. Prin această măsură, finanțarea acordată poate fi de cel mult 2 000 HRK pe lună per salariat. Măsura urmează să fie pusă în aplicare până la sfârșitul lunii decembrie 2022.

Croația a furnizat Comisiei informațiile relevante.

Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Croației asistență financiară în temeiul Regulamentului SURE, în sprijinul măsurilor menționate mai sus.

•Coerența cu dispozițiile existente în domeniul de politică vizat

Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată.

Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie 2020.

•Coerența cu alte politici ale Uniunii

Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor privind reducerea timpului de muncă și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj.

2.TEMEI JURIDIC, SUBSIDIARITATE ȘI PROPORȚIONALITATE

•Temeiul juridic